Venerabili fratri .. archiepiscopo Vpsalensi salutem etc. Dignum arbitramur et congruum, ut illis se reddat sedes apostolica graciosam, quibus ad id propria uirtutum merita laudabiliter suffragantur. Nos volentes itaque dilectum filium Laurencium Arnbernj, canonicum Aboensem, de probitatis et uirtutum meritis apud nos fidedigno testimonio commendatum, horum intuitu necnon conside racione carissimi in Christo filij nostrj Magni, Suecie et Norwegie regis illustris, pro ipso Laurencio nobis in hac parte humiliter supplicantis fauoribus prosequi graciosis, fraternitati tue per apostolica scripta mandamus, quatenus, si post diligentem examinacionem prefatum Laurencium ydoneum ad hec esse reppereris, super quo tuam conscienciam oneramus, ei de canonicatu ecclesie Arosiensis cum plenitudine iuris canonici auctoritate nostra prouidere procures. … Prebendam uero ad collacionem uel prouisionem seu quamuis aliam disposicionem venerabilis fratris nostri .. episcopi et dilectorum filiorum capituli Arosiensis communiter uel diuisim pertinentem nulli alij de jure debitam, si qua in dicta Arosiensi ecclesia uacat ad presens uel cum uacauerit, quam ipse Laurencius per se uel procuratorem suum, ad hec legitime constitutum, infra vnius mensis spacium, postquam sibi uel eidem procuratori de ipsius prebende vacacione constiterit, duxerit acceptandam, conferendam eidem Laurencio cum omnibus iuribus et pertinencijs suis donacioni tue auctoritate predicta reserues … non obstantibus … quod ipse Laurencius canonicatum et prebendam in ecclesia Aboensi cum cura et parrochialem ecclesiam Sunde, Aboensis diocesis, noscitur obtinere … Datum apud Villam nouam Auinionensis diocesis kal. julij anno primo.